BLESS ปักหมุดรายได้ปีนี้โต 20% กางแผนรุกแนวราบ-ซื้อที่ดินเพิ่ม
BLESS ปักธงรายได้ปีนี้โตไม่น้อยกว่า 20% รับแบ็กล็อกแน่น กางแผนเจาะตลาดแนวราบ เน้นกลุ่มลูกค้าฐานเดิม และกลุ่มลูกค้าระดับรายได้ปานกลาง-ระดับบน และหาซื้อที่ดินเพิ่ม
BLESS ปักธงรายได้ปีนี้โตไม่น้อยกว่า 20% รับแบ็กล็อกแน่น กางแผนเจาะตลาดแนวราบ เน้นกลุ่มลูกค้าฐานเดิม และกลุ่มลูกค้าระดับรายได้ปานกลาง-ระดับบน และหาซื้อที่ดินเพิ่ม
23 พ.ย. 2565

นายชัยวัฒน์ โกวิทจินดาชัย ประธานเจ้าหน้าที่บริหาร บริษัท เบล็ส แอสเสท กรุ๊ป จำกัด (มหาชน) หรือ BLESS เปิดเผยว่า บริษัทฯ เตรียมเสนอขายหุ้นกู้ระยะยาวของบริษัท ครั้งที่ 1/2565 ครบกำหนดไถ่ถอนปี พ.ศ. 2567 ซึ่งเป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีหลักประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนก่อนครบกำหนด มีอายุ 1 ปี 9 เดือน อัตราดอกเบี้ยคงที่ 6.80% ต่อปี ชำระดอกเบี้ยทุกๆ 3 เดือนตลอดอายุหุ้นกู้ มูลค่าที่ตราไว้หน่วยละ 1,000 บาท ราคาเสนอขายหน่วยละ 1,000 บาท จำนวนที่เสนอขายไม่เกิน 300 ล้านบาท โดยมีหุ้นกู้สำรองเพื่อเสนอขายเพิ่มเติมอีกไม่เกิน 100 ล้านบาท มูลค่าการเสนอขายรวม 400 ล้านบาท
ทั้งนี้ บริษัทฯ เตรียมเสนอขายหุ้นกู้ดังกล่าวให้กับผู้ลงทุนสถาบัน และ/หรือ ผู้ลงทุนรายใหญ่ระหว่างวันที่ 28-30 พฤศจิกายน 2565 ผ่านบริษัทหลักทรัพย์ คิงส์ฟอร์ด จำกัด (มหาชน) บริษัทหลักทรัพย์ บลูเบลล์ จำกัด และ บริษัทหลักทรัพย์ เมอร์ชั่น พาร์ทเนอร์ จำกัด (มหาชน)
“การออกหุ้นกู้ในครั้งนี้ จะเป็นการสร้างความแข็งแกร่งและศักยภาพทางการเงิน เพื่อเป็นการรองรับแผนเปิดโครงการอสังหาริมทรัพย์ในอนาคต เพื่อรองรับการเติบโตของธุรกิจในช่วง 3 ปีข้างหน้า ซึ่ง BLESS โฟกัสตลาดแนวราบที่ยังมีดีมานด์เป็นจำนวนมาก เพื่อเพิ่มศักยภาพในการเติบโตในอนาคต โดยเน้นเจาะกลุ่มลูกค้าฐานเดิม และกลุ่มลูกค้าระดับรายได้ปานกลาง-ระดับบน เพิ่มขึ้น” นายชัยวัฒน์ กล่าว 
สำหรับในปี 2565 บริษัทฯ ตั้งเป้ารายได้จะเติบโตไม่น้อยกว่า 20% จากปีก่อนที่ทำได้ 795 ล้านบาท เนื่องจากบริษัทฯ มีโครงการอสังหาริมทรัพย์ อาทิ โครงการทาวน์โฮม Bless Ville สุขุมวิท – บางปูที่รอรับรู้รายได้ปีนี้จำนวนมากประกอบกับปัจจุบันบริษัทฯ ยังมียอดขายที่รอรับรู้รายได้ (Backlog) อีกประมาณ 400 ล้านบาท ซึ่งจะทยอยรับรู้รายได้ในปีนี้จนถึงปี 2566
โดยปัจจุบัน BLESS เป็นผู้ประกอบธุรกิจพัฒนาอสังหาริมทรัพย์ประเภทที่อยู่อาศัยเพื่อขาย มีโครงการอสังหาริมทรัพย์หลากหลายรูปแบบ ประกอบด้วย บ้านเดี่ยว บ้านแฝด ทาวน์โฮม และคอนโดมิเนียม Low Rise ภายใต้ชื่อโครงการ Blessington, Mellizo Park, Bless Town, Blessity Park, Bless Ville และ Bleisure
อนึ่ง ณ วันที่ 30 มิถุนายน 65 บริษัทฯ มีโครงการที่ปิดการขายแล้ว จำนวน 6 โครงการ มีโครงการที่อยู่ในระหว่างการขาย 8 โครงการ มูลค่ารวม 3,000-4,000 ล้านบาท และมีโครงการที่อยู่ระหว่างการก่อสร้างและพัฒนา 2 โครงการ (โครงการเบล็สซิงตัน วงแหวน จตุโชติ และ โครงการพรีเมียม ศรีสมาน – ติวานนท์) รวมถึงบริษัทฯ มีแผนหาซื้อที่ดินเพื่อพัฒนาโครงการในปีนี้อย่างน้อย 1-2 แปลง
สอบถามข้อมูลหรือจองซื้อหุ้นกู้ ติดต่อ บล. คิงส์ฟอร์ด โทร : 02-033-6103 , 02-033-6020-22 Line Official : @BondKFS , บล. บลูเบลล์ โทร : 02-249-2999  Line Official : @BlueBellFin , บล. เมอร์ชั่น พาร์ทเนอร์ โทร : 02-660-6688, 02-660-6642